Anton van Niekerk, die doodstraf is nie 'n afskrikmiddel nie. Dit sal wel keer dat die moordenaar, sodra hy op parool uit is, weer moor. Die doodstraf gaan nie om wraak nie, dit gaan oor die bewaring van onskuldige lewens. – Nerine, Witrivier
Antoinette Schoeman, vir CR om te sê hy is "bekommerd" oor plaasaanvalle, is geensins 'n stap om boere te beveilig nie. – Andrew
Die groot glimlag op Suzette Barnard se gesig is verblydend nadat haar kind se moordenaar gevonnis is. Maar ek bid die familie sterkte toe vir die toekoms, want agter daardie glimlag lê groot hartseer en pyn. – Es, Johannesburg
My hart juig vir Chantelle Barnard. Nou moet die booswig net in die tronk bly. – Dewald
Ek luister nou na die Zondo-kommissie en wonder hoeveel jaar dit gaan vat om deur die duisende bladsye getuienis te werk en dan tot geen uitslag en gevolgtrekking te kom nie. Wat 'n mors van geld en tyd. – Eli, eMalahleni
Ek is bly dat pres. Cyril Ramaphosa bly is oor die nasie se waaksaamheid oor bewerings oor die onbehoorlike aanwending van hulpbronne. Ons verwag wel dieselfde en nog meer van hom. – RR, Pretoria
Ek is bekommerd oor berigte dat vlak 1 binnekort ons voorland is. Soveel mense is nog onverskillig. – Bang Jan
Hoop nie Britte se R50 miljoen vir die Solidariteitsfonds is direk in Eisj of Zupta se rekening betaal nie. – Parysh
Noudat die liberaliste en die "deep state" nie meer die politieke agenda in Amerika bepaal nie, wend hulle hul tot geweld en anargie. Sal graag wil weet wie gee die anargiste die geld om so op te tree. – Neels C
Ek kan nie glo dat mense hul sypaadjies natspuit nie. Dit terwyl die Vaaldam 37% vol is en die reënseisoen eers in November kom. Geringe waterbeperkings is nou nodig en nie as dit naby Dag Zero is nie. – Cathy, Secunda
Wanneer word die Loteryraad, Nasionale Lotery, Lottostar, Lottoland en dies meer ondersoek? Hoe word besluit watter organisasies word bevoordeel? Waarom wen niemand ooit die oorsese loterye nie? – Bekommerd, Centurion
Telkom se dienssentrum het my klag oor foutiewe lyne binne twee uur opgelos. Hoe's daai vir diens? – JvdE, Pretoria
Gerhard Verdoorn: Wat 'n pragtige stuk geskryf. Laat my wonder oor my blinkstert-bobbejaanbrak se lewe voordat sy beskaaf geraak het. – MT, Pretoria
Wat 'n swak storielyn in Getroud met rugby. Kan nie glo 'n ouer laat toe dat hul klein seuntjie in so 'n sepie speel nie. – Estelle
Jake White, die ewige optimis. Hy moet liewer eers sy nuutgevonde Blou Bul-span plaaslik op koers kry alvorens hy aan die Britse en Ierse Leeus as 'n smulhappie dink. – James, Pretoria
Dit sal absoluut selfdood wees as die Springbokke vanjaar aan die Rugbykampioenskap deelneem teen spanne wat vir 'n ruk lank al speel. Dit kan al klaar gesien word aan al die beserings. – Chris Z
Elke Suid-Afrikaner is sekerlik vandag trots op die verteenwoordigende spanne in sport. Dr. Kula­-Ameyaw van Krieket Suid-Afrika se boelie-taktiek, onder die dekmantel van transformasie, voorspel vuurwerk. – Hettie, Coligny
Krieket Suid-Afrika gaan nog met 'n skok agterkom hoeveel Suid-Afrikaners hul rug op die sport draai weens politieke inmenging. – Joe
Wat 'n pragtige gebaar van Jacaranda FM om R1 000 aan elk van die jong seuns te gee wat 'n verwaarloosde hond na 'n dieresorgvereniging geneem het. – Orpa, Lynnwood Glen